De Legendn sogt, dass voa longa Zeit a Hungaperiodn fia de Lakota gem hod. Da Haiptling hod deswegn zwoa Briada auf da Jogd gschickt. Do homs a wundascheens Diandl vo weitn gseng. Sie is auf de zwoa Lakota zuaganga. Do woit da oane Bruada Sex vo ia hom und hod si glei umoamt. Do hod si glei a dunkle Woikn um eana buidt und da Indiana is vom wuidn, weissn Biffe umbrocht woan. Wia de Woikn wieda vaschwundn woa, hod da ondane Bruad sie glei mit seim Bong bedroht. Sie hod owa gonz ruhig zu eam gsogt, dass a sie im Indiana-Doaf fian nächstn Dog okindign soit. S Weisse Biffekoib Weib is am nächstn Dog ins Loga kema und hod dena Lakota-Indianan en Umgang mit da Heilign Pfeifn und de Siem Heilign Ritn (z. B. Sundanz, Schwitzhittn) gleat. Wias Doaf wieda valossn hod, hod sa si in a weiss Biffekoib vawondlt und is nia mea wieda kema.